Porvoonjoki on tärkeä osa kaupungin perinteistä ilmettä. Joen varrella sijaitsevan Rantakadun alkuun istutettiin neljä vuotta sitten 18 kaunista jalavaa koristamaan rantamaisemaa. Nyt rannassa töröttää enää rippeet puista, kertoo Svenska Yle.

Kun Porvoon kaupungin puistotyönjohtaja Martin Wikström palasi maanantaiaamuna 24. heinäkuuta lomalta töihin, häntä odotti ikävä yllätys.

Kaikki jalavat yhtä lukuunottamatta oli sahattu keskeltä poikki noin 2-2,5 metrin korkeudesta. Sen jälkeen puiden latvukset oli revitty alas.

– Ei ole yhtään mukavaa, että nuoria puita tuhotaan, Wikström harmittelee.

"Jotkut lähellä asuvat ihmiset ovat olleet tyytymättömiä puihin"

Puut on rikottu sunnuntain ja maanantain välisenä yönä. Asiasta on tehty ilmoitus poliisille.

Yle / Mira Bäck

Vielä ei ole tiedossa, kuka puut on tuhonnut ja miksi, mutta Wikströmillä on asiasta omat epäilyksensä.

– Olen kuullut huhuja, että jotkut lähellä asuvat ihmiset ovat olleet tyytymättömiä puihin, koska ne peittävät näkymää joelle.

Puut ovat lopullisesti pilalla

Tuhottuja jalavia ei saa enää kasvamaan uudestaan vaan ne täytyy kaivaa ylös ja vaihtaa uusiin.

– Ei niitä enää voi pelastaa. Jalava on sellainen puu, että kun latvus on sahattu pois, niin koko puu on tuhoutunut, Wikström sanoo.

Istutukset antavat ilmettä Porvoonjoen rannalle. Yle / Mira Bäck

Porvoon vastaava puutarhamestari Inkeri Tarkiainen arvelee, että puiden paikalle istutetaan uudet jalavat, mutta asiaa ei ole vielä lopullisesti päätetty.

Tarkiaisen mukaan yhden uuden puun istutus hoitokuluineen maksaa noin tuhat euroa, eli puiden tuhoaja on aiheuttanut kaupungille noin 17 000 euron ylimääräiset kulut.

Lue täältä Svenska Ylen juttu Porvoon tuhotuista jalavista.